
Rezumat: În procesul educativ, un rol important îi revine formatorului ca- 
racterizat drept un „inventator” de competenţe posibile. In articolul de față, 
autorul, după ce expune ce este competența, în special competenţa pedagogică, 
trece în revistă un set de competenţe pe care ar trebui să le probeze cel care as- 
piră la formarea semenilor: competența valorică, competența disciplinară sau 
academică, competența didactică sau psihopedagogică, competența psiho-rela- 
țională. Capacitatea de a lucra în echipă şi a lega parteneriate, cunoaşterea şi 
integrarea noilor tehnologii informaționale în practica didactică, competenţa 
autoreflexivă. 

Cuvinte-cheie: educație, formator, competenţe, cunoaştere, practică didacti- 
că, tehnologii informaționale, pedagogie, abilităţi. 


Summary: In the educational process, an important part comes to the educa- 
tor characterised as a possible competence inventor. In this article, the author, 
after he presents what a competence means, especially the pedagogic compe- 
tence, reviews a set of competences which the person who wants to be an edu- 
cator for others must have: goodness competence, disciplinary or academic, 
didactic competence or psycho-pedagogic, psyeho-relational competence, the 
capacity to work in a team and to form a partnership, the knowledge and inte- 
gration of new informative technologies in the didactic exercise, auto-reflexive 
competence. 

Keywords: education, educator, competences, knowledge, didactic exercise, 
informative technologies pedagogy, skills. 


1. Preambul 


Universitatea românească constituie principala instituție de formare 
inițială şi continuă a profesorilor. Calitatea pregătirii absolvenţilor/profe- 
sorilor este uneori contestată sau se dovedeşte deficitară, realitate care se 
cere a fi asumată şi depăşită. Sunt mai multe cauze ale deficitului sus-men- 
ționat: organizarea defectuoasă sau instabilitatea sistemului de pregătire 
a profesorilor (deficit instituțional), slaba priză de conştiinţă a importanţei 
pregătirii psihopedagogice la cei care-şi asumă cariera de dascăl (deficit 

deontologic), relativul declin al statutului profesorului în ierarhia socio- 
profesională (deficit motivaţional), insuficiența pregătirii corpului acade- 
mic de specialitate care asigură formarea formatorilor sau mediocritatea 
pregătirii sale (deficit uman) etc. 

Sunt semne evidente, manifestate în ultimii ani, că destui profesori nu 
îşi fac treaba sau nu se ridică la chemările acestei misii. Mediocritatea este 
o etichetă care poate fi aplicată nu numai elevilor, ci şi celor care aspiră să 
îi formeze. Deraierile comportamentale destul de dese, examenele de tot 
felul, precum şi concursurile de intrare în sistem demonstrează că există 
şi dascăli de nota 4. 

Dar ce înseamnă să fii competent în materie de instruire şi educare a ce- 
lorlalți? Care sunt competențele generice cerute de această nobilă presta- 
ție (şi vocaţie)? Ce dinamică trebuie să cunoască palierul de abilități, având 
în vedere evoluţiile subiectului de educat, a cărui personalitate devine mai 
complexă, dar şi incitările deconcertante, de naturi diferite, ce vin dinspre 
contextul socio-cultural? 

Vom trece în revistă, în cele ce urmează, un set de competenţe pe care 
ar trebui să le probeze, după opinia noastră, cel care aspiră la formarea 
semenilor. 


2. Ce este competenţa? 


De circa un deceniu se tot vorbeşte, în învățământul românesc, despre 
necesitatea centrării acestuia pe competenţe şi performanțe, la toate nive- 
lurile de formare. Nu cât ştie elevul/profesorul ne interesează, ci ce ştie să 
facă, cum aplică ştiinţa, ce comportamente noi a învăţat. Competența se 
referă la acea conduită dezirabilă la care trebuie să ajungă elevii/profesorii 
în urma integrării lor într-un dispozitiv de formare. Ea se „desenează” 
oarecum abstract, teoretic, fiind o proiecție a maturilor, o aspirație care 
trebuie atinsă. Este un „pachet” de însuşiri ce alcătuiesc o conduită care 
nu este încă - dar se speră că va fi. Performanţa este o competenţă concre- 
tizată, întruchipată, devenită act. Se-nţelege că o competenţă întrece va- 
loric o performanţă vizibilă. Dar aceasta din urmă e reală. Prin raportare 
la competență vom constata ceea ce elevii/profesorii trebuiau să facă; prin 
raportare la performanţă aflăm ceea ce aceştia au făcut cu adevărat. 

Unii consideră că nu comportamentele sunt acelea pe care le evaluăm, 
ci produsele lor. Nu evaluăm competențe, ci „urme” vizibile ale acestor 
competențe (Meyer, 2000, p. 47), adică performanţe. Încercarea de a izola 
un produs de procesul de realizare a respectivului produs poate conduce la 
aporii nu numai de ordin praxiologic, ci şi metodologic, axiologic. În primul 
rând, pentru că ele nu se pot percepe sau măsura în stare „pură”, nu putem 

izola produsul de felul în care s-a ajuns la el. Apoi, pentru că nu este întot- 
deauna relevantă didactic putinţa de a face ceva cu realizarea propriu-zisă, 
evaluarea având şi o putere predictivă, anticipând, „construind” conduite 
dezirabile. În al treilea rând, pentru că instrumentele de măsurare a celor 
două realităţi (produse şi procese) sunt distincte, incongruente şi presupun 
etaloane diferite în raport cu specificitatea dimensiunilor evaluate (acțiuni 
şi, respectiv, calități). Competența, ca şi performanța sunt realități dina- 
mice şi flue, greu de surprins şi cuantificat. Când putem spune că cineva 
deține competența de a picta? Sau de a preda? Care este pragul după care 
poate fi decretat talentul cuiva în pictură sau în materie de predare? Orice 
competență rămâne oarecum virtuală, polifuncțională şi deschisă. Presu- 
pune şi o parte invizibilă sau „misterioasă”. Ea însăşi poate fi un construct 
cultural sau rezultatul unei opinii sau reprezentări personale. Profesorii, 
în raport cu elevii lor, dar şi față de propriile capacităţi, de pildă, se bazea- 
ză uneori pe ipoteze de lucru, pe aproximări ale competențelor, având ca 
referenţial ultim nişte concretizări posibile ale competențelor. Cum scrie şi 
Perrenoud, competența e o chestiune de conformism şi obişnuință (1998, 
p. 49). Nu putem afirma cu certitudine că o competenţă a fost achiziționată 
complet, pentru totdeauna. 


3. Ce este competenţa pedagogică? 


Competența pedagogică poate fi descrisă în două moduri: 

a) sens larg — acea capacitate a unui educator de a se pronunța şi a deci- 
de asupra unei probleme pedagogice pe temeiul cunoaşterii aprofundate a 
legităților şi determinărilor fenomenelor educative; 

b) sens restrâns — acea capacitate a unei persoane de a realiza, la un 
anumit nivel de performanţă, totalitatea sarcinilor tipice de muncă speci- 
fice profesiei didactice. 

Noţiunea de „competență pedagogică” tinde să fie folosită în prezent 
cu înțelesul de standard profesional minim, deseori specificat prin lege, la 
care trebuie să se ridice o persoană în exercitarea principalelor sarcini de 
lucru ale profesiei didactice, astfel încât societatea să fie protejată de riscul 
profesării acestei meserii de către oameni insuficient pregătiți. 

Chiar dacă profesia didactică are o dimensiune umană extrem de pu- 
ternică, fapt care implică nu doar cunoştinţe şi competenţe, ci şi atitudini, 
valori, etos, vocaţie, talent, în prezent există o accentuată tendință de for- 
malizare şi „proceduralizare”, prin inițierea procesului de elaborare şi de 
descriere a standardelor profesionale. 

Profesionalizarea carierei didactice este, în opinia lui E. Păun (2002), 
„un proces de formare a unui ansamblu de capacităţi şi competenţe într-un 

domeniu dat, pe baza asimilării unui set de cunoştinţe (teoretice şi practi- 
ce), proces controlat deductiv de un model al profesiei respective”. Profesi- 
onalizarea presupune, după opinia noastră, următoarele: 

e  Conturarea identităţii profesionale prin generarea unor standarde 
profesionale (model profesional); 

e Legitimarea profesiei didactice în practica socială prin pârghii sim- 
bolice sau materiale (susținere financiară, alocări de resurse, creşteri sa- 
lariale); 

e Structurarea unor sisteme evaluative obiective, care să consemne- 
ze şi să monitorizeze progresele profesionale, centrate pe competențe rea- 
le, măsurabile, care să nu genereze efecte perverse. 

Standardele profesionale sunt înțelese în accepțiunea unor criterii de 
calitate şi cantitate a prestaţiei cadrelor didactice, utilizate atât pentru a 
descrie şi aprecia activitatea profesională a unui educator, pentru a face, în 
diverse situaţii, o selecție adecvată a personalului didactic, dar şi pentru a 
ameliora programele de pregătire inițială şi continuă pentru carieră. 

Un model al profesiei didactice trebuie să cuprindă atât competenţe 
standardizabile (măsurabile, observabile), cât şi competenţe nestandar- 
dizabile (cu un coeficient mare de subiectivitate). În prima categorie pot 
fi incluse competențele legate de analiza pedagogică a conţinuturilor şi a 
documentelor şcolare curriculare, competențe privind accesibilizarea in- 
formaţiei, proiectarea activității didactice ş.a., iar în a doua categorie in- 
cludem capacitatea de a empatiza cu elevul şi cu clasa de elevi, stilul cog- 
nitiv interpersonal, creativitatea, comunicativitatea, orientarea helping, 
talentul, vocaţia ş.a. De pildă, vocaţia didactică incumbă atât o dimensiune 
formală, cerută de statut şi îndeplinirea unor competenţe (prin profesio- 
nalizare), dar şi o dimensiune reală, prin performanțele concrete, indivi- 
duale, etalate prin practica de zi cu zi (prin dăruire, talent, har, dragoste 
față de copil). 

În opinia specialiştilor români care elaborează standardele (Gliga L., 
2002), un standard profesional are o structură complexă, ce conține urmă- 
toarele cinci elemente: 

e ce activităţi se aşteaptă a fi desfăşurate de către un profesor (preciza- 
rea tipurilor de activităţi necesare); 

e care sunt caracteristicile pe care trebuie să le îndeplinească aceste 
activități pentru a se putea aprecia că sunt realizate la un nivel calitativ 
acceptat de societate (descrierea activităţii); 

e motivarea necesităţii de a realiza aceste acțiuni (raţiunea executării 
lor); 

e care sunt criteriile utilizate pentru evaluarea calității activităţii ceru- 
te (comportamentele observabile şi măsurabile care evidenţiază realizarea 
activităților solicitate, la nivelul calitativ acceptat social); 

e cum vor fi apreciate activităţile solicitate (formele de evaluare utili- 
zate). 


4. Referenţialul de competenţe pentru profesia didactică 


Întâi de toate, e nevoie de prezenţa unor abilităţi bazale, iniţiale, ce ar 
trebui testate chiar la intrarea în dispozitivul de formare a profesorilor, 
având un caracter eliminatoriu. Acestea țin de: 

a) sociabilitate, capacitate empatică, dragoste față de copil; 

b) preexistența unui palier cultural destul de bine consolidat la nivelul 
aspirantului (cultură generală multidirecțională, cunoaşterea şi folosirea 
corectă a limbii române); 

c) probitate şi autoritate deontologică, prin conduita proprie. 

Desigur, aceste abilităţi pot fi evidenţiate fie prin teste psihologice, fie 
prin probe de cunoştinţe (din păcate, nepracticate la noi printr-o selecție 
explicită). 

Să vedem însă care ar trebui să fie competențele celor care bat la porțile 
şcolii. 

Competenţă valorică a profesorului, prin ce comunică şi cum 
se comportă. Profesorul trebuie să îşi asume statutul unui delegat al co- 
munităţii care va transmite un sistem de valori dinspre societate către 
individ; el nu se mai reprezintă pe el însuşi, ci devine exponentul vremii şi 
al lumii lui, difuzând înspre predecesori ceea ce înaintaşii sau contempo- 
ranii au creat: idei, forme expresive, experiențe semnificative, comporta- 
mente dezirabile la un moment dat (profesorul în ipostaza de iluminator 
şi apostol al neamului, cum s-a întâmplat la noi, la începutul secolului al 
XX-lea). Asta nu înseamnă că nu intervin un filtraj valoric, o personaliza- 
re, o poziționare subiectivă în raport cu ce el propune. Preponderent însă 
fondul valoric difuzat trebuie să fie oarecum obiectiv, neutral (ideologic, 
psihologic), să fie extras din ceea ce lumea prezentă consideră important 
la un moment dat. 

Competenţă disciplinară, academică. Un bun profesor trebuie să 
dispună de o consistentă cultură ştiinţifică în domeniul pe care îl repre- 
zintă, să fie la curent cu ceea ce este nou şi relevant în disciplina pe care o 
predă. Ca să îi înveți pe alții matematică sau filosofie, trebuie să îți interi- 
orizezi cunoştinţe, metodologii, abilități, atitudini congruente cu moduri 
ale cunoaşterii sau ale practicii specifice domeniului pe care îl reprezinţi. 

Competenţă didactică, psihopedagogică. Profesor este nu doar cel 
care ştie sau generează cunoaştere, ci şi cel care se dovedeşte capabil să 
comunice şi altora ceea ce el posedă. Aceasta înseamnă să ştii să selectezi, 
să pregăteşti, să explicitezi cunoaşterea sau practica aferentă, într-un mod 
metodic şi etapizat, în acord cu etapele de dezvoltare psihogenetică a copi- 
lului, în aşa fel încât acestea să devină permisive, comprehensibile, un bun 
valoric cu adevărat împărtăşit. Această competenţă este ilustrată de/prin 
următoarele conduite manifestate de profesor: 

- Stabileşte cu claritate obiectivele pe care urmează să le realizeze 
elevii; 

-  Identifică şi concepe activități de învăţare care sunt relevante pen- 
tru contextele reale de viață cotidiană a copiilor; 

-  Manifestă preocuparea de a se adapta la diversitatea elevilor prin 
selecționarea unor strategii de instruire şi a unor materiale de învăţare 
care sunt adecvate vârstei, pregătirii anterioare, valorilor culturale şi ne- 
voilor individuale de educaţie ale elevilor; 

- Creează şi menține în sala de clasă un climat de lucru care favo- 
rizează învățarea, motivaţia intrinsecă a învăţării şi dorința de a realiza 
sarcinile de lucru propuse; 

-  Încurajează interacțiunea socială a elevilor în discutarea şi realiza- 
rea diverselor activități de învăţare legate de tema supusă studiului; 

- Le oferă elevilor o structură de lucru de natură să ghideze activita- 
tea de învăţare a elevilor şi comportamentul lor în timpul lecţiei; 

- Le înlesneşte elevilor prelucrarea/procesarea intelectuală a infor- 
mațţiilor, punându-i în situația de a desfăşura activităţi, care implică proce- 
se cognitiv, ce îi vor ajuta să înveţe şi să-şi reamintească informaţia; 

-  Îiajută pe elevi să stăpânească esenţialul — acele cunoştinţe şi de- 
prinderi care sunt de bază pentru studierea la nivel superior a unui do- 
meniu, cerință care implică ea însăşi din partea profesorului capacitate de 
esenţializare; 

- Le oferă elevilor sarcini de lucru provocatoare, interesante, de na- 
tură să stimuleze dezvoltarea lor intelectuală; 

- Propune activități de învățare care le solicită elevilor activităţi in- 
telectuale de un înalt nivel de complexitate; 

- Realizează o continuă monitorizare a progresului elevilor în reali- 
zarea obiectivelor educative care le-au fost propuse etc. 

Competenţă psiho-relaţională. Acţiunea educativă presupune des- 
chidere şi permeabilitate spre eul altuia, intervenţie şi consiliere a elevu- 
lui, atât pe linie didactică, cât şi afectiv-relațională, motivaţională, forma- 
tivă, corectivă, proiectivă. Profesorul nu numai comunică, ci se comunică, 
devine un model de înțelegere, de sociabilitate. Crearea unui climat de 


VOCAȚIA SI STATUTUL DE FORMATOR... 115 


comuniune, de stimulare şi de relaționare pozitivă contribuie la valoriza- 
rea celuilalt, la creşterea demnităţii lui, dar se converteşte şi în factor al 
eficientizării şi maximizării învăţării. 

Capacitatea de a lucra în echipă şi a lega parteneriate. Activi- 
tatea didactică nu se reduce la un demers individual, solipsist, ci presu- 
pune cooperare cu alți formatori, coparticipare, dialog sau negociere cu 
diferiți parteneri antrenați în actul educativ. Un bun profesor activează şi 
alți „vectori” formativi, cum ar fi familia, biserica, instituţii comunitare, 
asociaţii de tot felul, le alătură eforturilor şcolii ale căror predispoziţii for- 
mative trebuie armonizate, coroborate, semnificate din perspectiva obiec- 
tivelor şcolii. În acelaşi timp, e nevoie de a fi permisiv şi față de experiențe 
educative din alte spaţii culturale, prin inițierea unor parteneriate inter- 
naționale. 

Cunoaşterea şi integrarea noilor tehnologii de informare în 
practica didactică. Tehnologiile informaționale au un impact direct 
asupra procesului învăţării (la elevi, dar şi la profesori) şi se cer a fi recon- 
vertite în piste directe sau complementare de însuşire sau transmitere a 
experienței. Cyberspaţiul devine un „teren” educogen ce trebuie exploatat 
în perimetrul didactic, fie ca sursă de cunoaştere, fie în calitate de facili- 
tator al transmiterii şi semnificării unui cumul valoric. Noul instrument 
ființează nu numai ca mediu, ci şi ca potențator al unei învățări de tip nou, 
colaborativ, pe bază de experimentare, creație şi aport personal. 

Competenţă autoreflexivă, critică în raport cu propria activita- 
te educativă. Profesorul autentic trebuie să îşi supravegheze activitatea 
educativă, să-şi dezvolte resurse metacognitive în perspectiva ameliorării 
propriului demers didactic. În acelaşi timp, acesta devine responsabil de 
propria evoluţie profesională ce trebuie să se înscrie în logica unei dezvol- 
tări sau revalorizări permanente. 


5. Concluzii 


Desigur, referențialul de competenţe, invocat mai sus, îngăduie mul- 
tiplicări şi deschideri în perspectiva evoluţiilor posibile sau în raport cu 
anumite angajamente de politică educaţională - mai mult sau mai puţin 
circumstanțiale. Important este ca aceste competențe să fie corelate cu 
anumite tipuri de conținuturi ale formării profesorilor, în faza inițială sau 
prin programe de formare continuă. Nu poți spera la profesori „de şcoală 
nouă” dacă programele de formare ale acestora rămân înțepenite în trasee 
curriculare revolute, rutiniere, didacticiste, teoretizante. În acelaşi timp, 
aceste competenţe trebuie să permită o măsurare, o evaluare a nivelurilor 

lor, prin anumiţi indicatori cât mai obiectivi, şi să nu genereze efecte per- 
verse (goana după certificate, punctaje, credite). 

Important este, în ultimă instanță, impactul acestor competențe, efec- 
tul pe care îl au, direct sau indirect, imediat sau întârziat, la nivelul celor 
educați. În fond, competenţa profesorului este o variabilă ce se transmite 
şi se „ascunde” permanent în ceea ce elevul ştie, face sau este la un mo- 
ment dat. Viabilitatea şi evidența competenţei stau nu în ceea ce profeso- 
rul demonstrează că posedă la un moment dat (prin diplome, certificate, 
„acte în regulă”), ci în efectele pe care aceasta le produce, în timpul ce vine, 
la elevii săi... 

